|  |  |  |
| --- | --- | --- |
| דוברות והסברה כלכלית |  | ‏ירושלים, כ"ג כסלו תשפ"ה  ‏‏‏‏‏24 דצמבר 2024 |

הודעה משותפת לעיתונות

**פרסום להערות הציבור של טיוטת הוראה המנגישה באתרי הבנקים מידע אודות קרנות כספיות ומק"מ**

המפקח על הבנקים, מר דניאל חחיאשוילי: "הצגת מידע מרוכז ללקוחות אודות מוצרי שוק הכסף יסייע להם בניהול כספם באופן מיטבי. צעד זה הוא חלק ממכלול צעדים שמקדם הפיקוח לחיזוק כוחו של הלקוח והגברת השקיפות במערכת הבנקאית. בשיתוף עם רשות ניירות ערך, גובשו הנחיות שיחייבו את המערכת הבנקאית להציג ללקוחותיהם מידע מרוכז על פיקדונות, קרנות כספיות ומק"מ, זאת במטרה להרחיב את מודעות הציבור לאפיקי השקעה נוספים, בכדי להשיא את התשואה על כספו".

יושב ראש רשות ניירות ערך, מר ספי זינגר: "באוקטובר 2024 נכנסה לתוקף חקיקת "רפורמת שוק הכסף". הרפורמה נועדה להרחיב את מוצרי שוק הכסף באמצעות קרנות כספיות מועדים קבועים שיהיו רשאיות להציג תשואה צפויה, וכן לייצר תחרות בריאה בין מוצרי שוק הכסף השונים ולהנגיש אותם לציבור. ההוראה המפורסמת היום מהווה נדבך נוסף ברפורמה זו. ההוראה, המקודמת על ידי בנק ישראל בשיתוף רשות ניירות ערך משפרת את יכולות של ציבור לבחור בין פקדונות לקרנות כספיות ומק"מ באופן שקוף ושוויוני ותקדם את התחרות בין מוצרי שוק הכסף השונים ."

במטרה להגדיל את חשיפת לקוחות המערכת הבנקאית לקרנות כספיות קיימות וחדשות ולמק"מ, ולהגביר את יכולת ההשוואה של הלקוחות ואת התחרות במערכת הפיננסית, גובשה הוראה, של הפיקוח על הבנקים בשיתוף רשות ני"ע, שתכליתה הנגשת מידע ללקוחות הבנקים אודות קרנות כספיות ומק"מ. לצורך כך קובעת טיוטת ההוראה כללים ומבנה אחיד להצגת מידע לציבור אודות קרנות כספיות ומק"מ. הגילוי האמור יובא בשילוב המידע הנדרש ביחס לפיקדונות, אשר נקבע בהוראה קודמת הצפויה להיכנס לתוקפה ב-1.4.25 (הוראת ניהול בנקאי תקין מס' [[1]](#footnote-1)447). שילוב ההוראות יביא להגברת השקיפות ופישוט הפרסום, באופן שיסייע ללקוחות לבצע השוואה בין מגוון הצעות ערך וישפר את האפקטיביות והשימושיות של המידע.

אנו מזמינים את הציבור הרחב, להגיב ולהעביר התייחסויות לטיוטה. עד ה 13.1.2024

את ההתייחסויות יש להעביר לדואר אלקטרוני Pikuah\_directive\_drafts@boi.org.il.

1. https://www.boi.org.il/media/orgfwntb/447.pdf [↑](#footnote-ref-1)